ສປຊ ປະຕິເສດ ຕໍ່ການຄັດຄ້ານ ຂອງກຳປູເຈຍ ໃນການແຕ່ງຕັ້ງ ຜູ້ພິພາກສາ ສານນາໆຊາດ
ສະຫະປະຊາຊາດ ປະຕິເສດ ຕໍ່ການເຄື່ອນໄຫວຂອງກຳປູເຈຍ ທີ່ໄດ້ຄັດຄ້ານ ການແຕ່ງຕັ້ງຜູ້ພິພາກສາຊາວສວິສ
ອົງການສະຫະປະຊາຊາດກ່າວວ່າ ນັກກົດໜາຍຊາວສວິສຄົນນຶ່ງຈະເລີ້ມລົງມືເຮັດວຽກເປັນ ຜູ້ພິພາກສາສືບສວນໃນບໍ່ຊ້ານີ້ ຢູ່ທີ່ສານອາຍາພິເສດນາໆຊາດ ເພື່ອສືບສວນການກໍ່ອາຊະ ຍາກຳສົງຄາມຂອງພວກຂະເໝນແດງເຖິງແມ່ນວ່າລັດຖະບານກໍາປູເຈຍໄດ້ປະຕິເສດບໍ່ເຫັນ ດີນຳການແຕ່ງຕັ້ງດັ່ງກ່າວກໍຕາມ ໂຄສົກອົງການສະຫະປະຊາຊາດທ່ານ David Scheffer ກ່າວໃນວັນພຸດວານນີ້ວ່າ ກໍາປູ ເຈຍ ບໍ່ມີສິດທິທາງດ້ານກົດໝາຍ ທີ່ຈະຂັດຂວາງການແຕ່ງຕັ້ງ ຜູ້ພິພາກສາຊາວສວິສທ່ານ Laurenct Kasper-Ansermet ໃຫ້ເຂົ້າໄປເຮັດວຽກ ຢູ່ສານອາຍານາໆຊາດ ທ່ານ Scheffer ກ່າວຕື່ມອີກວ່າ ຜູ້ພິພາກສາທີ່ຖືກແຕ່ງຕັ້ງຈະສືບສວນເບິ່ງສອງຄະດີການເມືອງ ທີ່ພົວພັນກັບການປົກຄອງອັນໂຫດຮ້າຍ ຂອງພວກຂະເໝນແດງ ລະຫວ່າງປີ 1975 ຫາ 1979 ກຳປູເຈຍກ່າວໃນສັບປະດາແລ້ວນີ້ວ່າ ຕົນໄດ້ຕັດສິນໃຈ ຈະບໍ່ໃຫ້ການອະນຸມັດຕໍ່ການແຕ່ງ ຕັ້ງທ່ານ Kasper-Ansermet ເຂົ້າໄປຮັບໜ້າທີ່ແທນຕຳແໜ່ງທີ່ຫວ່າງລົງໃນສານອາຍາ ນາໆຊາດ ຍ້ອນການລາອອກຂອງຜູ້ພິພາກສາຊາວເຢຍຣະມັນ ທ່ານ Siegfried Blunt ໃນປີກາຍນີ້ ນາງ Clair Duffy ນັກຊ່ຽວຊານດ້ານກົດໝາຍລະຫວ່າງປະເທດທີ່ຕິດຕາມເບິ່ງການເຄື່ອນ ໄຫວຂອງສານນາໆຊາດ ໃຫ້ແກ່ກຸ່ມລິເລີ່ມເພື່ອສັງຄົມທີ່ຍຸຕິທຳແບບເປີດກວ້າງ ຫຼື Open Society Justice Initiative ກ່າວຕໍ່ວີໂອເອພະແນກພາສາຂະແມວ່າ ຍັງບໍ່ທັນເປັນທີ່ຈະ ແຈ້ງວ່າແມ່ນຫຍັງຈະເກີດຂຶ້ນເວລາທ່ານ Kasper-Ansermet ພະຍາຍາມຈະເຂົ້າໄປເຮັດ ວຽກ